VENDIM
 Nr. 292, datë 15.5.2024

PËR DISA NDRYSHIME DHE SHTESA NË VENDIMIN NR. 768, DATË 15.12.2021, TË KËSHILLIT TË MINISTRAVE, “PËR PËRCAKTIMIN E LLOJEVE TË SHËRBIMEVE SOCIALE DHE SHËRBIMEVE TË TJERA SPECIFIKE, LLOJEVE TË SHËRBIMEVE TË VEÇANTA, PËR TË CILAT MUND TË REZERVOHET E DREJTA E PJESËMARRJES SË ORGANIZATAVE NË PROCEDURAT E PROKURIMIT PUBLIK, SI DHE RREGULLAVE TË DETAJUARA PËR PROKURIMIN E TYRE”

Në mbështetje të nenit 100 të Kushtetutës dhe të neneve 100, pika 2, e 103, pika 1, të ligjit nr. 162/2020, “Për prokurimin publik”, të ndryshuar, me propozimin e Kryeministrit, Këshilli i Ministrave

VENDOSI:

I. Në tekstin bashkëlidhur vendimit nr. 768, datë 15.12.2021, të Këshillit të Ministrave, “Për përcaktimin e llojeve të shërbimeve sociale dhe shërbimeve të tjera specifike, llojeve të shërbimeve të veçanta, për të cilat mund të rezervohet e drejta e pjesëmarrjes së organizatave në procedurat e prokurimit publik, si dhe rregullave të detajuara për prokurimin e tyre”, bëhen këto ndryshime dhe shtesa:
[bookmark: _GoBack]1. Në pikën 2, të nenit 2, “Njoftimet”, fjalët “... për organizata ose sipas parashikimeve të nenit 15, të LPP-së ...” zëvendësohen me “... për organizata të caktuara, sipas parashikimeve në nenin 103, të LPP-së, ose sipas parashikimeve të nenit 15, të LPP-së ...”.
2. Shkronja “ç”, e pikës 2, të nenit 3, “Kontrata të rezervuara për shërbime të caktuara”, ndryshohet, si më poshtë vijon:
“ç) gjatë tri viteve të fundit, organizata nuk është shpallur fituese e një kontrate për të njëjtat shërbime të përcaktuara nga autoriteti ose enti kontraktor, që prokuron kontratën.”.
3. Në nenin 5, “Kufijtë monetarë”, bëhen këto ndryshime:
a) Pika 1 ndryshohet, si më poshtë vijon: 
“1. Kufijtë monetarë për kontratat e shërbimeve ndahen në:
a) kufiri monetar për shërbimet sociale dhe shërbime të tjera specifike në sektorin klasik;
b) kufiri monetar për shërbimet sociale dhe shërbime të tjera specifike në kontratat sektoriale.
Vlera e kufijve monetarë përcaktohet në vendimin përkatës të Këshillit të Ministrave.”.
b) Në pikën 2, pas paragrafit të dytë shtohet një fjali, me këtë përmbajtje:
“Në çdo rast, pavarësisht nga fakti që nuk do të prokurohen, planifikimi i këtyre shërbimeve dhe vlerat përkatëse duhet të pasqyrohen respektivisht në regjistrin e parashikimeve dhe në regjistrin e realizimeve të procedurave të prokurimit publik.”. 
II. Procedurat e prokurimit publik të nisura me kufijtë monetarë para hyrjes në fuqi të këtij vendimi do të vijojnë të zhvillohen sipas kufijve monetarë në fuqi në momentin e fillimit të tyre.
III. Ngarkohen autoritetet dhe entet kontraktore për zbatimin e këtij vendimi.
 Ky vendim hyn në fuqi 15 ditë pas botimit në Fletoren Zyrtare.

